ಏನಿದು Unlucky Day – 13ನೇ ತಾರೀಖು, ಶುಕ್ರವಾರ ಒಟ್ಟಿಗೆ ಬಂದರೆ ಏನಾಗುತ್ತೆ?

ಜಗತ್ತಿನಲ್ಲಿ ಅತ್ಯಂತ ದುರದೃಷ್ಟಕರ ದಿನವೆಂದರೆ ಅದು ಶುಕ್ರವಾರ ಹಾಗೂ 13ನೇ ತಾರೀಖು ಒಟ್ಟಿಗೆ ಬರುವುದು ಎಂದು ಹೇಳುತ್ತಾರೆ. ಇದನ್ನು ವಿಶ್ವದ Unlucky Day ಎಂದು ಹೇಳಲಾಗುತ್ತದೆ. ಆದರೆ ಈ ರೀತಿ ಇವರೆಡು ಒಟ್ಟಿಗೆ ಬರುವುದು ತುಂಬಾ ಅಪರೂಪ. ಒಂದು ವೇಳೆ ಒಟ್ಟಿಗೆ ಬಂದರೆ ಏನೋ ದುರಂತ ಸಂಭವಿಸಬಹುದು ಎಂಬ ನಂಬಿಕೆಯೂ ಇದೆ.

ಇದನ್ನು ಬಾಯಿ ಮಾತಿನಿಂದ ಹೇಳಿಕೊಂಡು ಬರುತ್ತಿರುವುದಲ್ಲ. ಕೆಲವು ಧರ್ಮಗ್ರಂಥಗಳು ಕೂಡ ಇದನ್ನು ಪಾಲಿಸಿಕೊಂಡು ಬಂದಿವೆ. ಹೌದು, ಶತಮಾನಗಳಷ್ಟು ಹಳೆಯದಾದ ಕ್ರೈಸ್ತರ ಧರ್ಮ ಗ್ರಂಥ ಬೈಬಲ್‌ನಲ್ಲಿ ಇದು ಕಂಡುಬಂದಿದೆ.

ಪಾಶ್ಚಿಮಾತ್ಯ ಸಂಸ್ಕೃತಿಯಲ್ಲಿ 13ನೇ ತಾರೀಖಿನ ಶುಕ್ರವಾರವನ್ನ ದುರದೃಷ್ಟಕರ ದಿನವೆಂದು ನಂಬಲಾಗಿದೆ. ತಿಂಗಳ 13ನೇ ದಿನವು ಶುಕ್ರವಾರದಂದು ಬಂದರೆ ಆ ದಿನ ಏನೋ ದುರಂತ ಸಂಭವಿಸುತ್ತದೆ ಎಂದು ನಂಬಿಕೆಯೂ ಇದೆ. ಸಾಮಾನ್ಯವಾಗಿ ಈ ರೀತಿ ವರ್ಷದಲ್ಲಿ ಒಮ್ಮೆಯಾದರೂ ಸಂಭವಿಸುತ್ತದೆ. ಕೆಲವೊಮ್ಮೆ ಮೂರು ಬಾರಿಯೂ ಸಂಭವಿಸುತ್ತದೆ.

ಆರಂಭವಾಗಿದ್ದು ಹೇಗೆ?
ಯೇಸುನ ಕ್ರಿಸ್ತನ ಕಾಲದಲ್ಲಿ 13ನೇ ಅತಿಥಿಯಾಗಿದ್ದ ಜುದಾಸ್ ಶುಕ್ರವಾರದಂದು ಭೋಜನದ ವೇಳೆ ಯೇಸುವಿಗೆ ದ್ರೋಹ ಬಗೆದನು. ಇದರಿಂದಾಗಿ ಯೇಸುವನ್ನು ಶಿಲುಬೆಗೇರಿಸಲಾಯಿತು. ಇನ್ನೂ ಫ್ರಾನ್ಸ್‌ನ ರಾಜ ನಾಲ್ಕನೇ ಫಿಲಿಪ್ ಆದೇಶದ ಮೇರೆಗೆ 1307 ರಲ್ಲಿ ಅಕ್ಟೋಬರ್‌ 13 ಶುಕ್ರವಾರದಂದು ನೈಟ್ಸ್ ಟೆಂಪ್ಲರ್‌ ಬಂಧನವಾಯಿತು. ಅಂದಿನಿಂದ ಈ ದಿನವನ್ನು ದುರದುಷ್ಟಕರ ದಿನವೆಂದು ಹೇಳಲಾಗುತ್ತದೆ.

ಅದಾದ ಬಳಿಕ 1980ರಲ್ಲಿ ಬಿಡುಗಡೆಯಾದ ‘Friday The 13’ ಎಂಬ ಚಿತ್ರದೊಂದಿಗೆ ‌ಈ ಮೂಢನಂಬಿಕೆ ಮತ್ತಷ್ಟು ಪ್ರಸಿದ್ಧಿ ಪಡೆಯಿತು. ವಿನಾಶ ಮತ್ತು ಭಯೋತ್ಪಾದನೆಯಂತಹದನ್ನು ಈ ಸಿನಿಮಾದ ಮೂಲಕ ತೋರಿಸಿ ಭಯಹುಟ್ಟಿಸಿತ್ತು. ಹೀಗಾಗಿ ಆಗದಿಂದಲೇ ಈ ದಿನವನ್ನು ದುರದೃಷ್ಟ ಎನ್ನುತ್ತಾ ಬಂದಿದ್ದಾರೆ. ಆದರೆ ಹೆಚ್ಚಿನ ಜನರಿಗೆ ಈ ದಿನದಂದು ನಿಜಕ್ಕೂ ಏನಾಗಿತ್ತು ಎನ್ನುವುದು ಗೊತ್ತಿಲ್ಲ. ಆದರೂ ಈ ದಿನವನ್ನು ದ್ವೇಷಿಸುವವರಿದ್ದಾರೆ. ಹೀಗಾಗಿ ಜಗತ್ತಿನಾದ್ಯಂತ ಹೆಚ್ಚಿನ ಜನರು ಈ ದಿನದಂದು ಭಯಭೀತರಾಗುತ್ತಾರೆ.

13ನೇ ತಾರೀಖು ಹಾಗೂ ಶುಕ್ರವಾರ ಒಟ್ಟಿಗೆ ಬಂದಾಗ ಸಂಭವಿಸಿದ ದುರ್ಘಟನೆಗಳು?

1989ರ ಜನವರಿ 13: ಈ ದಿನದಂದು ಗ್ರೇಟ್ ಬ್ರಿಟನ್‌ನಾದ್ಯಂತ ನೂರಾರು ಐಬಿಎಂ ಕಂಪ್ಯೂಟರ್‌ಗಳ ಮೇಲೆ ವೈರಸ್ ಅಟ್ಯಾಕ್‌ ಆಗಿತ್ತು. ಬಹಳಷ್ಟು ಫೈಲ್ಸ್‌ಗಳನ್ನು ಅಳಿಸಿಹಾಕಿತ್ತು. ಅಂದು ಭಾರೀ ಮಟ್ಟದಲ್ಲಿ ಸುದ್ದಿಯಾಗಿತ್ತು.

1970ರ ನವೆಂಬರ್ 13: ಬಾಂಗ್ಲಾದೇಶದ ಚಿತ್ತಗಾಂಗ್‌ನಲ್ಲಿ ದಕ್ಷಿಣ ಏಷ್ಯಾದ ಬೃಹತ್ ಚಂಡಮಾರುತವು ಸುಮಾರು 3,00,000 ಜನರನ್ನು ಬಲಿ ಪಡೆದುಕೊಂಡಿತು. ಪ್ರವಾಹದಿಂದಾಗಿ ಗಂಗಾ ನದಿ ಮುಖಜ ಭೂಮಿಯಲ್ಲಿ 1 ಮಿಲಿಯನ್ ಜನರು ಸಾವನ್ನಪ್ಪಿದರು.

1996ರ ಸೆಪ್ಟೆಂಬರ್ 13: ರ‍್ಯಾಪರ್ ಟುಪಕ್ ಶಕೂರ್ ಲಾಸ್ ವೇಗಾಸ್‌ನಲ್ಲಿ BMWನಲ್ಲಿ ಹೊರಟಾಗ ಗುಂಡಿನ ದಾಳಿಯಿಂದಾಗಿ ಸಾವನ್ನಪ್ಪಿದ್ದರು.

1997 ಜೂನ್ 13 : ದೆಹಲಿಯಲ್ಲಿ ಉಪಹಾರ್ ಸಿನಿಮಾ ದುರಂತ ಸಂಭವಿಸಿತ್ತು. ಈ ವೇಳೆ 59 ಜನ ಸಾವನ್ನಪ್ಪಿದರು.

2012ರ ಜನವರಿ 13: ಕ್ರೂಸ್ ಹಡಗು ಕೋಸ್ಟಾ ಕಾನ್ಕಾರ್ಡಿಯಾ ಟಸ್ಕನಿಯ ಕರಾವಳಿಯಲ್ಲಿ ಮಗುಚಿದ ಪರಿಣಾಮ 32 ಜನರು ಸಾವನ್ನಪ್ಪಿದ್ದರು.